Ski- og Ballklubben Drafn

Ski- og Ballklubben Drafn (Norrønt: Drǫfn) er en norsk idrettsforening stiftet i Drammen 15. september 1910. Drafn må regnes blant landets betydelige idrettsforeninger. Klubben er blant tidenes mestvinnende i norsk bandy med 19 norgesmesterskap og var tapende cupfinalist i fotball i 1927. Klubben har spilt 9 semifinaler i NM i fotball. Kjente medlemmer er blant andre skikongen Thorleif Haug, skiløperbrødrene Henry og Oscar Gjøslien, skihopperen Hans Bjørnstad og bandy- og ishockeyspilleren Einar «Bror» Andersen, samt Johan Støa, vinner av Egebergs ærespris.

Klubben spiller i grønne trøyer med hvit besetning, hvite bukser og sorte strømper med hvit nedbrett. Hjemmebane er Marienlyst stadion i Drammen (siden 1924).

 Stiftelsen 
Drafn ble stiftet 15. september 1910 ved en sammenslåing av Ulf (stiftet 7. juni 1905) og Njord (stiftet 6. juni 1906). I 1916 ble Drammens Skiklubb (stiftet 1. mars 1881) sammensluttet med Drafn. Selve navnet Drafn er det gamle, norrøne navnet på Drammen.

 Fotball 1910–2018 
Drafn har drevet med fotball helt siden stiftelsen i 1910. Klubbens beste resultater i denne idretten skriver seg fra stiftelsen fram til krigsutbruddet i 1940. I perioden 1914–1916 var de som ett av seks lag med i prøveligaen, det første forsøket på organisert seriespill i Norge. Drafn vant denne serien foran Brann, Bergen. Drafn kom til finalen i Norgesmesterskapet i 1927, men tapte 0–4 for Ørn, Horten. I tillegg tapte klubben åtte semifinaler fra 1914 til 1939. De var også finalist i junior-NM i 1960, men tapte der 0–1 for Fredrikstad FK etter omkamp.

På slutten av sekstitallet opplevde klubben igjen en viss suksess. Sesongen 1969 vant Drafn 3. divisjon avdeling Østland/Nordre og rykket opp i 2. divisjon. Drafn vant avdelingen på målforskjell, da både Lillestrøm SK og Strømmen IF endte på samme poengsum. 

Fra 1997 til 1999 var Drafn i 2. divisjon, mens i 2018 skal klubben spille i 5. divisjon, etter opprykk fra 6. divisjon i 2017.

 Snuoperasjon i Cupen 
Da Drafn fikk besøk av Nidelv i cupen i 1964, sto de for noe som ligner på tidenes snuoperasjon. I første omgang ble hjemmelaget rundspilt og lå under 1–4 til pause. Med 20 minutter igjen av 2. omgang, scoret hjemmelaget sitt andre mål. På overtid utliknet de til 4–4, og fikk dermed ekstraomganger. Der scoret Drafn ytterligere fire ganger og vant kampen 8–4.

 Seriespill siden 1970 
 2. divisjon 1970–1971
 3. divisjon 1972–1980
 4. divisjon 1981  3. divisjon 1982–1997
 2. divisjon 1997–1999
 3. divisjon 1999–2001  4. divisjon 2002
 3. divisjon 2003–2005
 4. divisjon 2006–2010  5. divisjon 2011–2012
 4. divisjon 2013
 5. divisjon 2014–15.
 4. divisjon 2016
 6. divisjon 2017
 5. divisjon 2018. 

 Tidligere trenere 
 1910–1911: Sigurd Bolstad
 1912: Bj. Friis Raastad
 1913–1914: Jens Evensen
 1915: Mr. Waithley og Bjarne Danielsen
 1916–1917: Fritz Bøhm
 1918: Carl Edv. Hansen
 1919–1921: Jens Rølles
 1922–1923: Arthur L. Mosness
 1924: Bjarne Myhre
 1925: Leif Lapidus
 1926: Bjarne Danielsen
 1927: Josef Wahlin og Mr. Harvey
 1928: Martin Johansen
 1929: Harald R. Halvorsen
 1930: Arnt Fuhre
 1931: Harald R. Halvorsen  1932: Fritz Ludvigsen
 1933–1935: Karsten Svang
 1936: Josef Wahlin
 1937–1938: Karsten Svang
 1939–1940: Martin Johansen
 1940:    Lyder Grønneberg
 1941–1941: Kjell Nilsen (død 1943)
 1943–1945: Magne Ulsbøl
 1946: Einar «Dicko» Magnusson
 1947: Gunnar Gunnersen
 1948–1949: Pauli Jørgensen
 1950: Kristian Henriksen og Hans Kleven
 1951: 
 1952: Øivind Halvorsen
 1953: 
 1954–1955: Wilhelm Kment  1956: Karsten Svang og Arnt Fuhre
 1957–1959: 
 1960: Gunnar Hovde
 1961: Einar Hartz Friis
 1962-63: Rolf Lund
 1964-65: Arne Hoel
 1966: Hilmar Larsen
 1967–1968: Leif Klemetzen
 1969: Trenerteam: Jan Halvorsen, Bjørn Harald Ottesen,Odd Jørgen Svennevig og Erik Bjørløw-Larsen
 1970: Ulf Hagen
 1971: Terje Gulbrandsen
 1972–1973: Øivind Johannessen
 1974: Jan «Kviten» Halvorsen
 1975–1977: Per Knudsen
 1978: Åge Formoe  1979: Åge Formoe og Odd Arild Amundsen
 1980: Odd Arild Amundsen
 1981: Tor Johnsen
 1982: Per Knudsen
 1983–1984: Helge Moen
 1985–1989: Arve Fjeld
 1990: Kjell Ramberg
 1991–1994: Bård Wiggen
 1995–1997: Jon Røgeberg
 1998–2000: Ståle Brandsrud
 2001: Tony Westerlund og Anders Bøthun
 2002–2003: Tom Bråthen
 2004: Ståle Brandsrud
 2005: Jann Rindsem
 2006: Roger Johansen
 2007–2014: Adnan Mughal
 2015–2016: Ståle Brandsrud
 2017– Jørgen Røgeberg 

 Damefotball 1977–1986 
Da NFF startet med seriespill for damer i 1977, startet Drafn damelag. Laget vant 14–0 over Skiold i første kamp, og var til slutt ett mål fra kretsmesterskap (0–1 i siste kamp mot Loesmoen). Høsten 1979 spilte laget kvalifisering for den nyopprettede 1. divisjon. Det ble uavgjort 0–0 mot Trosvik på Jordal Kunstgress, og omkamp uken etter. Det sto fortsatt 0–0 et par minutter før full tid i omkampen, da laget satte alt inn på å få en avgjørende scoring. Eget innkast ble spilt i retning keeper som var på vei ut, og midtstopperen forlenget ballens bane. 0–1 på selvmål og drømmen om eliteseriespill var knust. 

Laget ble kretsmester i Buskerud 1980, og kvalifiserte seg for den nyopprettede 2. divisjon. Laget spilte noen sesonger i 2. divisjon, men måtte gi tapt for manglende rekruttering i 1987. 

Klubben gjorde nok et forsøk på damefotball på 1990-tallet, men dette forsøket ble skrinlagt i 2005.

 Bandy 1912–1997 
Drafn var en av de ni klubbene som gikk sammen for å stifte Norges Bandyforbund i 1920.Riis, Arne (red). Norges Bandyforbund 1920–1970, side 12. Oslo 1970 Dette gjorde de sammen med Drammens Idrettsforening, Frigg, Hasle, Kjapp-Rjukan, Mercantile, Rapp-Trondheim, Ready og Trygg. Drafn etablerte seg raskt som den ledende norske klubb innenfor sporten. Klubben nådde sin første NM-finale i 1924 og tok sitt første norgesmesterskap i 1926. Sitt siste mesterskap tok laget i 1991. Drafn har totalt 19 NM i seniorklassen og er blant tidenes mestvinnende norske bandyklubber. På grunn av sviktende rekruttering gikk klubben inn i Drammen Bandy i 1997, men fram til det hadde Drafn holdt seg i den øverste divisjonen helt fra man startet med landsomfattende seriespill i 1932.

Fire viktige profiler for Drafn i bandy er Rolf Langeland, som med sine 65 landskamper er den drammenseren som har spilt mest på landslaget; Roar Løwer Nilsen, som dominerte på klubb- og landslag på 1960- og 70-tallet; Per Torgeir Waage, som under flere VM ble kåret til verdens beste målvakt; samt Einar «Bror» Andersen som tok 11 norske mesterskap med 23 år mellom første og siste kongepokal. 46 spillere har representert Drafn på det norske landslaget.

 Drafns norske mesterskap 
 1991 Drafn–Solberg 5–2 på Vassenga
 1973 Drafn 30 p, Stabæk 29 p, Mjøndalen 21 p, Skeid 21 p, ingen finale spilt
 1972 Drafn–Mjøndalen 4–1 på Marienlyst
 1971 Drafn–Strømsgodset 4–2 på Marienlyst
 1964 Drafn–Strømsgodset 4–2 på Marienlyst
 1961 Drafn–Sagene 5–1 i Oslo
 1960 Drafn–Sagene 4–2 og 0–1
 1959 Drafn 17 p, Sagene 12 p, Skiold 12 p, Mjøndalen 12 p, ingen finale spilt
 1956 Drafn 17 p, Sagene 12 p, Skiold 12 p, Mjøndalen 12 p, ingen finale spilt
 1954 Drafn–Stabæk 3–1 på Marienlyst
 1951 Drafn–Mode IL 2–1 omk. på Kadettangen
 1950 Drafn–Mode 4–2 på Kadettangen
 1948 Drafn–Frigg 1–0 på Marienlyst
 1946 Drafn–Grane SK 2–1 omk. på Marienlyst
 1938 Drafn–Mjøndalen 4–2 i Mjøndalen
 1935 Drafn–Stabæk 2–1 i Mjøndalen
 1933 Drafn–Grane 2–0 på Marienlyst
 1932 Drafn–Grane 1–0 i Oslo
 1926 Drafn–Trygg 6–2 på Marienlyst

 Damebandy 1979–1988 
Klubben meldte på seks spillere til damelandslaget høsten 1979, og spilte et par kamper på ettervinteren 1980 mot Hasle/Løren og Manglerud/Star, begge med suksess. Sesongen 1980/81 ble det spilt serie med seks lag, og Drafn sikret andreplassen bak Vålerengen. Laget var hele tiden nest best i Norge, men måtte gi tapt for manglende rekruttering i 1987.

 Ishockey 1952–1960 
Drafn startet med ishockey i 1952 og spilte seg på kortest mulig tid fra 4. divisjon til toppserien. De ble nummer 4 i toppserien i 1955, og var i eliteserien i tre sesonger. Klubben trakk seg fra ishockey i 1960, ettersom det var bandyspillerne som også spilte ishockey.

 Curling 
Drafn tok på generalforsamlingen i 2012 opp curling på sitt program. Curlingavdelingen drev tungt uten anlegg, og ble nedlagt i februar 2017. Samtidig overtok klubben et serior damelag i volleyball. Tidligere i klubbens historie har det vært forsøk med innebandy og landhockey på uoffisiell basis.

 Ski 1910–2014 
Thorleif Haug som vant tre gull under de første olympiske vinterleker i Chamonix i 1924 representerte Drafn i hele sin karriere. I 1946 reiste klubben en statue av ham, og siden 1966 har Drafn arrangert turrennet Thorleif Haugs Minneløp til minne om skikongen. Holmenkollvinnerne i langrenn Henry Gjøslien (1927) og Oscar Gjøslien (1935), samt verdensmesteren i hopp i 1950 Hans Bjørnstad representerte også alle Drafn.

 Hoppbakken 
Drafnkollen ble innviet i 1939, og ble nedlagt i 1970. Bakkerekorden er på 90,5 meter og innehas av Gudtorm Heldal, Strømsgodset (senere Drafn). Drafn arrangerte NM på ski i 1946 og 1956. Hoppingen foregikk i Drafnkollen, og langrennene hadde start og målgang på Gamle Gress på Marienlyst. 

Drafnkollen er nå navnet på en vei som fører fra Austadveien opp til boligområdet ovenfor hoppbakken. Sletta i bakken er nå fotballbane, den eneste banen i verden der det var en barnehage under den ene corneren.

Barnehagen ble i 2011 flyttet og ligger nå bak det ene målet. Nytt kunstgress ble innviet 7. oktober 2016, med en 9-erbane og tre 7-erbaner. Samtidig ble det installert flomlysanlegg. Fotballbingen fikk nytt kunstgress i august samme år. 

 Klubbhus 
Tidligere lå det to hytter på nedsiden av sletta. Den ene var selskapslokale med et lite kjøkken, den andre garderobe, dusj, badstue og peisestue. Disse ble i 1980 revet for å gi plass til et nytt klubbhus, som inneholder garderobe, dusj, badstue, selskapslokaler, kontorer, kjøkken, kiosk samt en hybel.

I 1991 ble det bygget barnehage under «Corneren», men denne er nå revet og en ny barnehage er oppført i 2010. I samband med ombyggingen ble det en betydelig renovering av klubbens parkeringsplass.

Klubben har siden 2006 arbeidet med å opparbeide en kunstfrossen skøytebane i flerbrukshall ved siden av fotballbanen.

 Drafn de siste årene 
 Idretten er fargeblind 
1. januar 1996 satte Drafn i gang antirasisme- og integreringsprosjektet «Idretten er fargeblind». Dette hadde bakgrunn i at klubbens primære nedslagsfelt i de senere år, Austad/Fjell, består av en betydelig andel personer med fremmedkulturell bakgrunn. Drafns uttalte målsetning var : «utvikling av idrettsarbeidet i Drafns lokale nedslagsfelt, med sikte på å forbedre flerkulturell integrasjon og fjerne fremmedfrykt gjennom målrettet informasjon, nye aktivitetstiltak og bedrede sportslige tilbud»http://www.drafn.no/Fargeblind/Arsrapport%202001%20Idretten%20er%20fargeblind.htm I praksis var tiltakene klubben satte i verk blant annet idrettsskoler, fotballturneringer og informasjonsarbeid.

Drafn fikk både mye goodwill og støtte i form av kroner og øre etter hvert som «Idretten er fargeblind» ble etablert. I 2001 ga Kulturdepartementet 500 000 kroner til Norges Fotballforbund øremerket Drafns prosjekt og to andre tilsvarende prosjekter,Drammens Tidende 2. august 2001. «Imponerte statsråden» og i 2002 mottok klubben en plakett fra det europeiske fotballforbundet (UEFA).Drammens Tidende 17. april 2002. «UEFA-plakett til Drafn» Utover 2000-tallet viste det seg imidlertid å bli vanskelig å opprettholde aktiviteten på prosjektet.

 Sportslig nedgang 
Sportslig har klubben i de senere år slitt med å leve opp til sine store meritter. Man har slitt med manglende rekruttering gjennom flere år, og i 2008 hadde ikke klubben aldersbestemte lag overhodet. Lokalavisa Drammens Tidende rettet dette året et kritisk søkelys mot klubben. De kalte «Idretten er fargeblind» en flopp og hevdet at klubbens største problem var at foreldre med fremmedkulturell bakgrunn generelt manglet dugnadsånd.Drammens Tidende 19. juni 2008. «Ikke helt fargeblind» Drafn imøtegikk kritikken ved blant annet å forsøke å mobilisere klubbens mange sympatisører og tidligere medlemmer til å ta ansvar for klubbens fremtid. Kortsiktige tiltak var å sette i gang fotballskole og et mer aktivt samarbeid med naboklubbene. Drafn har per dags dato om lag 200 medlemmer.

Klubbens junioravdeling gjenoppsto våren 2015 med et G16-lag og et G13-lag. Samme vår gjenoppsto også bandyavdelingen med et knøttelag. Rekrutteringsarbeidet i begge grener ventes å øke de neste årene.

 Viktige medlemmer 

 Skisport 
 Hans Bjørnstad
 Sigvart Egge
 Ståle Engen
 Henry Gjøslien
 Oscar Gjøslien
 Thorleif Haug
 Johan Støa

 Bandy/fotball 
 Einar «Bror» Andersen
 Sverre Berglie
 Kjell Borgersen
 Ståle Brandsrud
 David Eriksen
 Gunnar Fossum
 Ulf Hagen
 Ivar Helgerud
 Arne Hoel (må ikke forveksles med skihopperen ved samme navn)
 Per Hoel (må ikke forveksles med billedhuggeren med samme navn)
 Gunnar Ihlen Høst
 Martin Johansen
 Muhamed Keita
 Jan Kristiansen

 Dag Vidar Kristoffersen
 Rolf L Langeland
 Walter Felix Løvli
 Roar Løwer Nilsen
 Ousman Nyan
 Martin Olsen
 Thorodd Presberg
 Dag Ramberg
 Jon Røgeberg
 Sigurd Simonsen
 Morten Wang
 William «Jamen» Wilhelmsen
 Per Fredrik Wright
 Per Torgeir Waage

 Referanser 

 Eksterne lenker 

 Alle klubbens resultater 
 Orientering om klubbens navn
 Thorleif Haug skifestival

Kategori:Idrettslag i Drammen
Kategori:Idrettslag etablert i 1910
Kategori:Fotballag i Drammen
Kategori:Fotballag etablert i 1910
Kategori:Bandyklubber i Norge
Kategori:Skiklubber i Norge
Kategori:Tidligere ishockeyklubber i Norge
Kategori:Curlingklubber i Norge
Kategori:Sport i Norge i 1910